Petrus Dei gratia Tusculanus episcopus apostolice sedis legatus universis fidelibus ad quos littere iste pervenerint salutem in Domino. Compositionem per nos et alias discretas personas inter monasteria Cisterciensem et Sancti Germani Parisiensis de communi utriusque partis assensu et coniventia factam ad petitionem abbatum et fratrum presentibus litteris adnotandam et postea memorie posterorum duximus commendandam. Convenit igitur inter eos et unanimiter est approbatum ut quicquid eo tempore quo facta est hec compositio fratres Cistercienses tenebant super hiis que ad ius monasterii Sancti Germani quomodolibet pertinebant in omni deinceps pace possideant solitos census annuos monachis de Galliaco reddituri. Census tamen sex sextariorum annone augebitur ut novem reddant per annos singulos quorum medietas altera tritici altera sit avene et sit pax inter eos de decimis et aliis querelis. Decetero terras mansorum vel que terragium debent Sancto Germano sine assensu ecclesie illius Cistercienses nullo modo recipient quibus similiter censuales predicti monasterii terras emere vel in vadio suscipere deinceps non licebit. Siquis vero de terris censualibus in elemosinam Cisterciensibus aliquid dare voluerit nec abbas Sancti Germani concessit ut fiat nec Cisterciensis remisit vel concessit ut non recipiat. Similiter questio de usuario nemoris de Chanbala necdum potuit terminari sed provisum est ut quotiens Cistercienses causa usuarii in nemore illo aliquid acceperint si monachi vel servientes Sancti Germani supervenerint violentiam nullam vel dampnum inferant sed sub plegiis qui dati sunt recredant ita ut propter hoc neutra partium aliquid sui iuris amittat et sic permaneat donec querela ista compositione vel iudicio terminetur. Quod autem fuerit iudicatum sive de emendationibus forisfactorum sive de usuario utraque pars firmiter observabit. Plegii sunt per manum nostram dati abbates Virgilliacensis et Sancte Genovephe.De duobus molendinis quorum alterum Semerius tenet sub annuo censu quinque solidorum et trium sextariorum, alterum prior Juliaci habet sic tenebitur ut arbitrio bonorum virorum qui huius rei perviam habent taliter ambo temperentur ne alterum alteri noceat nec utralibet pars aliquomodo aliquem ad quod duorum molendinorum voluerit ire prohibeat nec per se nec per alios ad destructionem alterius molendini intendat. Elemosinam vero quam Semerius in suo molendino Cisterciensibus contulit abbas Sancti Germani laudavit salvo censu suo a Semerio vel a successoribus suis reddendo.De terris dominicalibus monachorum de Galliaco conscientie abbatis Cisterciensis commissum est ut siquidem intra hos XX annos ab Odone eiusdem loci priore vel a quolibet alio Cistercienses exinde adquisierunt diligenter inquirat et fideliter reddat. Hanc compositionem ab utroque capitulo Cisterciensi et Sancti Germani faciant approbari et sigillis suis abbates eam firmabunt cum sigillo capituli Sancti Germani. Nos quoque eam ratam habentes firmam et inviolatam permanere decernimus et presentis scripti patrocinio communimus. Statuentes ut nulli hominum liceat hanc paginam nostre confirmationis infringere vel ei ausu temerario contraire. Si quis autem hoc attemptare presumpserit indignationem omnipotentis Dei et beatorum Petri et Pauli apostolorum eius se noverit incursurum.